12.1.2022
SK
Úradný vestník Európskej únie
C 15/131 Štvrtok 20. mája 2021
17. zdôrazňuje na druhej strane, že nadmerná koncentrácia obyvateľov v niektorých mestských oblastiach už má negatívne vedľajšie účinky, ako je preťaženie, rastúce náklady na bývanie a dopravu, znečistenie, nedostatočná dostupnosť vody, problémy so zneškodňovaním odpadu, vysoká spotreba energie, zhoršovanie kvality života a rozrastanie miest, ako aj značné riziko chudoby a sociálneho vylúčenia a neistota v prípade určitých skupín obyvateľstva; zdôrazňuje, že tieto negatívne účinky viedli k tomu, že miestne orgány neboli schopné poskytovať služby všetkým obyvateľom mestských oblastí; varuje pred niektorými negatívnymi účinkami vysokej koncentrácie obyvateľstva v mestských oblastiach na verejné zdravie, na ktoré poukázala pandémia ochorenia COVID-19;
18. poznamenáva, že migrácia má priamy vplyv na inkluzívnosť v mestách, vyžaduje si politické reakcie a podporné opatrenia prispôsobené rôznym územným kontextom; pripomína v tejto súvislosti, že ekonomickí migranti viac prispievajú vo forme daní a príspevkov na sociálne zabezpečenie, než dostávajú v rámci individuálnych dávok; zdôrazňuje potrebu posilniť politiky začleňovania a podporovať v tomto smere miestne a regionálne samosprávy;
Reakcie prispôsobené na mieru: hľadanie riešení problému demografického poklesu
19. zdôrazňuje význam súčasných iniciatív, ako sú európske partnerstvo v oblasti inovácií zamerané na aktívne a zdravé starnutie, aktívny a asistovaný život a znalostné a inovačné spoločenstvá EIT pre digitálnu oblasť a zdravie; vyzýva Komisiu, aby pri riešení demografických výziev, ktorým čelia európske regióny, zohľadnila riešenia, ktoré už boli výsledkom týchto iniciatív, na prispôsobenie sa demografickému posunu; poukazuje na význam európskeho kvalifikačného rámca pre celoživotné vzdelávanie ako spôsobu podpory vzdelávania a odbornej prípravy v oblastiach, ktorým hrozí vyľudnenie;
20. zdôrazňuje, že miestne, regionálne a vnútroštátne orgány, profesijné združenia a mimovládne organizácie sú nevyhnutné na identifikáciu a posúdenie osobitných investičných potrieb vo vidieckych a mestských oblastiach, pokiaľ ide o mobilitu, územnú prístupnosť a základné služby, a tým aj na uvoľnenie potenciálu príslušných oblastí vrátane hospodárskych, sociálnych a demografických trendov; domnieva sa preto, že by mali zohrávať rozhodujúcu úlohu ako aktívni účastníci pri vypracúvaní územných stratégií pochádzajúcich od miestnych komunít; zdôrazňuje, že je dôležité zahrnúť podľa možností osobitnú rozpočtovú reakciu na zvrátenie demografických trendov v príslušných programoch EÚ a vykonať posúdenia vplyvu verejných politík na demografiu; poukazuje na to, že územný prístup k nástrojom EÚ, ako sú udržateľný rozvoj miest, stratégie miestneho rozvoja vedeného komunitou alebo integrované územné investície (IÚI), by mohol predstavovať užitočný nástroj, ktorý možno použiť na udržanie a vytváranie pracovných miest, zlepšenie príťažlivosti regiónu a zvyšovanie dostupnosti služieb na miestnej úrovni; uznáva veľký potenciál obehového hospodárstva a biohospodárstva pri oživení týchto oblastí a požaduje špecificky prispôsobenú technickú pomoc na podporu miestnych a regionálnych samospráv pri navrhovaní a vykonávaní týchto stratégií, a to aj využitím participatívnych metód zapájajúcich miestne zainteresované strany, sociálnych partnerov a občiansku spoločnosť;
21. poukazuje na to potrebu rozvíjať európsky program rozvoja vidieka zameraný na zlepšenie prístupnosti, príťažlivosti a udržateľného rozvoja vidieckych a vzdialených oblastí, aby mal pozitívny vplyv na hladké fungovanie dodávateľského reťazca a vnútorného trhu; konštatuje, že dostupnosť a príťažlivosť týchto oblastí možno zlepšiť prístupom ku kapitálu pre podnikateľov a MSP a investíciami do inovačných ekosystémov na podporu tvorby znalostí a šírenia technológií, ako aj poskytovaním kvalitných verejných a základných služieb, digitalizácie, a to aj pre malé podniky, digitálnej inovácie a digitálnej pripojiteľnosti a vysokokvalitných dopravných služieb; domnieva sa, že miestne a regionálne samosprávy by mali čo najefektívnejšie určiť primerané poskytovanie služieb a koncepcia „posudzovania vplyvu na vidiek“ by sa mala používať na riešenie osobitných potrieb vidieckych a vzdialených oblastí so zameraním na vykonávanie politiky a zavádzanie primeraných riešení;
22. zdôrazňuje, že dopravné siete môžu zohrávať rozhodujúcu úlohu pri riešení demografických zmien a zastavení vyľudňovania posilnením prepojenia medzi vidiekom a mestami, a to aj investíciami do verejnej dopravy a iných služieb mobility vo vidieckych oblastiach; v tejto súvislosti zdôrazňuje význam zlepšenia dopravnej infraštruktúry, a to aj údržbou a revitalizáciou existujúcich dopravných spojení a poskytovaním spojení s TEN-T, ktoré sú obzvlášť dôležité vo vidieckych, okrajových, ostrovných a najvzdialenejších regiónoch, a to podporou prechodu na udržateľné a inteligentné dopravné siete a posilnením interoperability v dopravných systémoch ako súčasti stratégie pre udržateľnú a inteligentnú mobilitu;